Virallinen lehti nro C 013 , 18/01/1999 s. 0082



KIRJALLINEN KYSYMYS E-1787/98 esittäjä(t): Angela Sierra González (GUE/NGL) komissiolle (11. kesäkuuta 1998) Aihe: Valtion tuet EU:n syrjäisimmille alueille Euroopan unionista tehdyn sopimuksen 92 artiklan 3a ja 3c kohdassa määrätään järjestelmistä, joiden mukaan tietyt EU:n alueet saavat valtion tukea kehitysasteensa perusteella. Kanariansaariin, joita Amsterdamin sopimuksen 229 artiklan 2 kohdassa tarkoitetulla tavalla pidetään syrjäisenä alueena, sovelletaan erityistä talous- ja verojärjestelmää, joka johtuu saaren omista talouselämään ja maantieteelliseen sijaintiin liittyvistä erityispiirteistä. Ottaen huomioon Amsterdamin sopimuksen 229 artiklan 2 kohdan määräykset, joissa hyväksytään "erityistoimenpiteet, joiden tarkoituksena on erityisesti määritellä ne edellytykset, joilla tätä sopimusta sovelletaan kyseisiin alueisiin, mukaan lukien yhteiset politiikat", ja erityisesti 229 artiklan 2 kohdan 3 kappaleen määräykset, jossa sanotaan, että "(neuvosto) ottaa... huomioon sellaiset alat, kuten... valtion tuet" näitä toimenpiteitä hyväksyessään, niin onko sellaista mahdollisuutta harkittu, että Kanarian saaret sisällytettäisiin 92 artiklan 3a kohdassa tarkoitetulla tavalla valtion tukia saaviin alueisiin, sillä saaren työllisyystilanne on erittäin vakava (työttömyysprosentti on yli 20)? Jos Kanarian saaret sisällytetään alueisiin, jotka voivat saada valtion tukia 92 artiklan 3c kohdassa tarkoitetulla tavalla, mitä vaikutuksia tällä olisi alueen kehittämiseksi tarkoitettujen varojen myöntämiseen? Komission jäsenen Karel Van Miertinkomission puolesta antama vastaus (22. heinäkuuta 1998) Komissio teki 18. joulukuuta 1997 päätöksen Kanariansaaria koskevasta talous- ja vero-järjestelystä, jonka mukaiset tukiohjelmat ovat voimassa tapauskohtaisesti vuoteen 2003 tai vuoteen 2005. Päätös perustuu EY:n perustamissopimuksen 92 artiklan 3 kohdan a alakohtaan, jonka määräykset antavat mahdollisuuden tasoittaa alueen syrjäisyydestä aiheutuvia haittoja mainitun ajanjakson aikana. Tulevaisuudessa mahdollisesti myönnettävien tukien osalta alueellisia valtiontukia koskevista suuntaviivoista 18. joulukuuta 1997 annetun komission tiedonannon(1) kohdassa 3.5. annetaan seuraavat ohjeet: "5. Perustamissopimuksen 92 artiklan 3 kohdan a alakohdassa määrätään, että yhteismarkkinoille soveltuvana voidaan pitää tukea, joka on tarkoitettu edistämään taloudellista kehitystä alueilla, joilla elintaso on poikkeuksellisen alhainen tai joilla vallitsee vakava vajaatyöllisyys. Kuten Euroopan yhteisöjen tuomioistuin korostaa, käsitteiden 'poikkeuksellinen' ja 'vakava ' käyttö a alakohdassa osoittaa poikkeuksen koskevan vain alueita, joilla taloudellinen tilanne on äärimmäisen epäedullinen koko yhteisön taloudelliseen tilanteeseen verrattuna(2). Tämän vuoksi komissio katsoo, että soveltamalla nykyisin käytettyä menetelmää kyseiset edellytykset täytetään, jos alueella, joka vastaa NUTS(3) II -tason maantieteellistä yksikköä, bruttokansantuote asukasta kohden ostovoimastandardina mitattuna ei ylitä 75,0 prosenttia yhteisön keskiarvosta(4). Tässä tarkastelussa käytetään kunkin alueen bruttokansantuotteen/ostovoimastandardin samoin kuin yhteisön keskiarvon osalta käytettävissä olevien tilastojen kolmen viimeisen vuoden keskiarvoa. Suureet lasketaan Euroopan yhteisöjen tilastotoimiston kokoamien tietojen perusteella." Lisäksi on huomattava, että nykyisissä suuntaviivoissa mainittu 75 prosentin raja on sama kuin aikaisemmissa alueellisia valtiontukia koskevissa suuntaviivoissa määritelty prosenttiluku ja rakennerahastojen heikoimmin kehittyneiden alueiden määrittämisessä käyttämä prosenttiluku. Espanjan alueellisten valtiontukien tuoreimman tarkastelun yhteydessä vuonna 1995 komissio katsoi, että Kanariansaarten taloudellista kehitystä edistäviä tukia voidaan pitää yhteismarkkinoille soveltuvina EY:n perustamissopimuksen 92 artiklan 3 kohdan a alakohdassa määrätyn poikkeuksen nojalla, sillä bruttokansantuote/ostovoimastandardi asukasta kohti on alueella alle 75 prosenttia. Komissio teki tällä perusteella 18. joulukuuta 1998 päätöksen Kanariansaaria koskevasta talous- ja verojärjestelmästä, jonka tukiohjelmat ovat voimassa tapauskohtaisesti vuoteen 2003 tai vuoteen 2005. Seuraava Espanjan valtiontukien tarkastelujakso päättyy vuonna 1999, ja komissio onkin ehdottanut, että myös Kanariansaarille myönnettyyn alueelliseen tukeen, joka ei kuulu komission 18. joulukuuta 1997 tekemän päätöksen soveltamisalaan, sovellettaisiin mainittua poikkeusta, jos bruttokansantuotteen kolmen viimeisen vuoden keskiarvo asukasta kohden ostovoimastandardina mitattuna ei ylitä 75 prosentin rajaa 15. lokakuuta 1998 käytettävissä olevien tietojen perusteella. Jos taas mainittu keskiarvo on yli 75 prosenttia, Kanariansaarille myönnettyyn alueelliseen tukeen voidaan mainitun komission päätöksen mukaisesti soveltaa ainoastaan EY:n perustamissopimuksen 92 artiklan 3 kohdan a alakohdassa määrättyä poikkeusta ja silloinkin vain, jos Espanja ehdottaa alueen sisällyttämistä luetteloon alueista, joille se aikoo hakea mainittua poikkeusta. Kanariansaarille EY:n perustamissopimuksen 92 artiklan 3 kohdan a alakohdassa määrätyn poikkeuksen mukaisesti myönnetyt alueelliset valtiontuet eivät vaikuta rakennerahastojen Kanariansaarille myöntämään tukeen. Se myönnetään neuvoston erityisillä asetuksilla, jotka perustuvat perustamissopimuksen taloudellista ja sosiaalista yhteenkuuluvuutta koskeviin määräyksiin. (1) EYVL C 74, 10.3.1998. (2) Tuomioistuimen tuomio asiassa 248/84, Saksa vs. komissio, 19 kohta. (3) Tilastollinen alueluokitus (NUTS). (4) Oletuksena on, että BKT-indikaattori kuvastaa kummankin ilmiön yhdistelmää.